फराकिलो जित नेपालको लक्ष्य
साफ यू–१५ च्याम्पियनसिपको पहिलो खेलमा सोमबार नेपालले माल्दिभ्सको सामना गर्दैछ । समूह ‘बी’ को पहिलो खेलमा भारतले माल्दिभ्सलाई ९–० ले पराजित गरेको थियो । माल्दिभ्सलाई पराजित गरेमा नेपालको सेमिफाइनल स्थान पक्का हुनेछ ।
काठमाडौं — साफ यू–१५ च्याम्पियनसिपको पहिलो खेलमा सोमबार नेपालले माल्दिभ्सको सामना गर्दैछ । समूह ‘बी’ को पहिलो खेलमा भारतले माल्दिभ्सलाई ९–० ले पराजित गरेको थियो । माल्दिभ्सलाई पराजित गरेमा नेपालको सेमिफाइनल स्थान पक्का हुनेछ ।नेपालका प्रशिक्षक सुनीलकुमार श्रेष्ठले माल्दिभ्सलाई फराकिलो अन्तरले हराउने लक्ष्य राखेका छन् । ‘हामीले जित्नु त छ नै, ठूलो अन्तरले जित हात पारे समूहको अन्तिम खेलअघि फाइदा पुग्नेछ । हामी आक्रामक रणनीति लिएर उत्रनेछौं,’ उनले भने, ‘भारतले माल्दिभ्सलाई ९ गोल हानेको थियो, हामी त्यो भन्दा बढी हान्ने प्रयास गर्नेछौं ।’श्रेष्ठले माल्दिभ्स तुलनात्मक रूपमा समूहको कमजोर टोली रहेको बताए । ‘भारतविरुद्धको खेलमा माल्दिभ्स निकै कमजोर देखियो । शारीरिक रूपमा पनि खेलाडीहरू बलिया छैनन् । ४–४–२ को रणनीतिमा उत्रिएर सुरुदेखि नै गोल गर्ने प्रयास हुनेछ ।’ नेपाली टोलीले माल्दिभ्सविरुद्ध ९ गोल भन्दा माथिको अन्तरले जित हात पारे अंक तालिकाको शीर्षस्थानमा पुग्नेछ । भारतविरुद्ध खेलमा माल्दिभ्सका कप्तान अहमद समाहसहित ३ खेलाडीले चोट बोक्दै मैदान छाडेका थिए । फिटनेसमा समस्या देखिएको माल्दिभ्सका खेलाडीहरू दोस्रो हाफमा धेरैपटक मैदानमा ढलेका थिए । नेपालको सम्भावित सुरुआती ११: रोशन थापा (गोलरक्षक), दीपक भण्डारा, रोशन दोङ, सञ्जीव अर्याल, रन्दीप पौडेल, कार्लोस बखरिया, रोशन रानामगर (कप्तान), सौगात खवास, शिशिर लेखी, बृजेश चौधरी र रञ्जन पुन ।